32004D0140
L 046/32
JURNALUL OFÍCIAL AL UNIUNII EUROPENE
DECIZIA COMISIEI
din 11 februarie 2004
privind neincluderea fentionului în anexa I la Directiva 91/414/CEE a Consiliului și retragerea autorizațiilor acordate pentru produsele fitosanitare care conțin această substanță activă
[notificată cu numărul C(2004) 313]
(Text cu relevanță pentru SEE)
(2004/140/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/119/CE a Comisiei (2), în special articolul 8 alineatul (2) al treilea și al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzute la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificată ultima dată prin Regulamentul (CE) nr. 2266/2000 (4) și, în special, articolul 7 alineatul (3a) litera (b),
întrucât:
(1)
În conformitate cu articolul 8 alineatul (2) din Directiva 91/414/CEE, Comisia inițiază un program de lucru privind analiza substanțelor active utilizate la fabricarea produselor fitosanitare introduse deja pe piață la 25 iulie 1993. Regulamentul (CEE) nr. 3600/92 adoptă normele de punere în aplicare a programului menționat.
(2)
Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru punerea în aplicare a Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), a stabilit lista substanțelor active care trebuie evaluate în cadrul Regulamentului (CEE) nr. 3600/92, a desemnat statul membru raportor pentru evaluarea fiecărei substanțe și a identificat producătorii fiecărei substanțe active care au depus o notificare în termenele acordate.
(3)
Fentionul este una dintre cele 89 de substanțe active desemnate în Regulamentul (CE) nr. 933/94.
(4)
În conformitate cu articolul 7 alineatul (1) litera (c) din Regulamentul (CEE) nr. 3600/92, Grecia, în calitate de stat membru raportor desemnat, a prezentat Comisiei, la 4 aprilie 1996, raportul de evaluare a informațiilor furnizate de către autorii notificărilor, în conformitate cu articolul 6 alineatul (1) din regulamentul menționat.
(5)
După primirea raportului statului membru raportor, Comisia a inițiat consultări cu experții statelor membre, precum și cu autorul principalei notificări, Bayer CropScience, astfel cum este prevăzut de articolul 7 alineatul (3) din Regulamentul (CEE) nr. 3600/92.
(6)
Comisia a organizat la 18 aprilie 1997 și la 11 februarie 2003 două reuniuni tripartite cu autorul principalei notificări și cu statul membru raportor pentru substanța activă în cauză.
(7)
Raportul de evaluare elaborat de Grecia a fost examinat de către statele membre și de către Comisie în cadrul Comitetului permanent pentru lanțul alimentar și sănătatea animală. Examinarea s-a încheiat la 4 iulie 2003, iar concluziile au fost consemnate în raportul de examinare al fentionului întocmit de către Comisie.
(8)
Dosarul și raportul de examinare au fost, de asemenea, supuse atenției Comitetului științific pentru plante (CSP). CSP a fost invitat să își prezinte observațiile privind stabilirea unei doze zilnice admisibile și a unui nivel acceptabil de expunere a utilizatorului. În primul său aviz, emis la 2 octombrie 1998, bazat pe concluziile evaluării riscurilor pentru om și pentru mediu, CSP a concluzionat că este imposibil să se completeze evaluarea în absența datelor care să demonstreze că, într-adevăr, chiar și utilizarea limitată prevăzută ca insecticid pentru citrice și măsline este inofensivă pentru sănătatea umană și pentru mediu. CSP atrage atenția asupra unui risc deosebit de acut pentru păsări. În acest aviz, Comitetul recunoaște că dezvoltarea unei tehnici inovatoare de aplicare, respectiv formula utilizată ca insecticid și incluzând fentionul și o substanță de momeală care se aplică numai pe o parte din recoltă, ar presupune o expunere limitată a oamenilor și a mediului. Cu toate acestea, Comitetul notează că ar trebuie întreprinse studii specifice pe acest tip special de aplicare înainte de a se putea efectua o evaluare definitivă.
CropScience a transmis ulterior informații suplimentare, în special cu privire la utilizarea ca insecticid, și acestea au fost evaluate. Informațiile suplimentare și evaluarea lor au fost supuse apoi atenției CSP. În avizul din 17 decembrie 2002 CSP concluzionează că riscul pe care îl prezintă pentru păsări utilizările propuse pentru fention rămân incerte. În consecință, temerile legate de eventualele riscuri pentru păsări, prezentate în avizul precedent, nu au fost eliminate.
(9)
Se pare că informațiile transmise până în prezent nu sunt suficiente pentru a determina dacă, în condițiile de utilizare prevăzute, produsele fitosanitare care conțin substanța activă în discuție îndeplinesc sau nu, în linii generale, cerințele stabilite la articolul 5 alineatul (1) literele (a) și (b) din Directiva 91/414/CEE, în special privind eventualele efecte ale acestor substanțe asupra păsărilor.
(10)
Prin urmare, fentionul nu trebuie inclus în anexa I la Directiva 91/414/CEE.
(11)
Ar trebui adoptate măsuri care să garanteze că autorizațiile în vigoare pentru produsele fitosanitare care conțin fention sunt retrase în termenul stabilit și nu pot fi reînnoite și că, pentru aceste produse, nu mai poate fi acordată o autorizație nouă.
(12)
În lumina informațiilor furnizate Comisiei, ținând seama de absența soluțiilor alternative eficiente pentru utilizările determinate limitate din anumite state membre, este necesară continuarea utilizării acestei substanțe active pînă la elaborarea soluțiilor alternative. Având în vedere circumstanțele actuale, este justificat să se prevadă, cu respectarea strictă a condițiilor de reducere a riscului, o perioadă mai lungă pentru retragerea autorizațiilor existente pentru utilizările limitate considerate esențiale, pentru care nu par să existe, în acest moment, soluții alternative eficiente în materie de combatere a organismelor dăunătoare.
(13)
Perioada de grație pentru eliminarea, antrepozitarea, comercializarea și utilizarea stocurilor de produse fitosanitare existente care conțin fention, autorizate de statele membre, nu poate depăși 12 luni pentru a limita utilizarea acestor stocuri la o singură perioadă de vegetație suplimentară.
(14)
Prezenta decizie nu aduce atingere nici unei acțiuni pe care o poate întreprinde ulterior Comisia cu privire la această substanță activă în cadrul Directivei 79/117/CEE din 21 decembrie 1978 privind interzicerea introducerii pe piață și a folosirii produselor fitofarmaceutice care conțin anumite substanțe active (7), astfel cum a fost modificată ultima dată prin Regulamentul (CE) nr. 807/2003 (8).
(15)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fentionul nu este inclus, ca substanță activă, în anexa I la Directiva 91/414/CEE.
Articolul 2
Statele membre se asigură că:
1.
autorizațiile pentru produsele fitosanitare care conțin fention sunt retrase până la 11 august 2004;
2.
de la data de 17 februarie 2004 nu se mai acordă și nu se mai reînnoiesc autorizațiile pentru produsele fitosanitare care conțin fention în conformitate cu derogarea prevăzută la articolul 8 alineatul (2) din Directiva 91/414/CEE;
3.
în ceea ce privește utilizările menționate în coloana B din anexă, statele membre menționate în coloana A din prezenta anexă pot să mențină în vigoare autorizațiile pentru produsele fitosanitare care conțin fention până la 30 iunie 2007 cu condiția:
(a)
să se asigure ca produsele fitosanitare de acest tip care rămân pe piață să fie etichetate astfel încât să corespundă restricțiilor de utilizare;
(b)
să impună toate măsurile corespunzătoare în vederea reducerii riscurilor pentru a garanta protecția sănătății oamenilor și a animalelor, precum și pe cea a mediului și
(c)
să se asigure că se caută, în mod activ, soluții sau metode alternative pentru astfel de utilizări, în special prin intermediul unor planuri de acțiune.
Statele membre în cauză informează Comisia, până la 31 decembrie 2004, cu privire la aplicarea prezentului alineat și, în special, cu privire la măsurile adoptate în conformitate cu dispozițiile de la literele (a), (b) și (c) și furnizează anual o estimare a cantităților de fention folosite pentru utilizările esențiale în sensul prezentului articol.
Articolul 3
Perioada de grație acordată de către statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și:
(a)
pentru utilizările pentru care autorizația trebuie retrasă până la 11 august 2004, să expire până la 11 august 2005;
(b)
pentru utilizările pentru care autorizația trebuie retrasă până la 30 iunie 2007, să expire până la 31 decembrie 2007.
Articolul 4
Prezenta decizie se adresează statelor membre.
Adoptată la Bruxelles, 11 februarie 2004.